tartuNLP/wikipedia-smugri-20251201 huggingface dataset:
Chemins de fer du Jura

Chemins de fer du Jura (virallisesti "Compagnie des chemins de fer du Jura (C.J.)", lyhenne CJ) on sveitsiläinen liikenneyhtiö. Yhtiö toimii Luoteis-Sveitsissä, Juran, Neuchâtelin, ja Bernin kantonien alueella. Yhtiön kotipaikka on Tavannes. CJ harjoittaa rautatie-, linja-auto- ja tavaraliikennettä Juravuoristossa, La Chaux-de-Fonds’n–Tavannesin–Delémont’n–Porrentruyn alueella.
Historiaa.
Chemins de fer du Jura aloitti toimintansa vuonna 1945 neljän rautatieyhtiön (CTN, RPB, RSC ja SC) yhdistyessä. CTN harjoitti junaliikennettä Tavannes – Tramelan – Le Noirmont -radalla. RPB:llä oli hallussaan Porrentruy–Bonfol-radan liikenne. Saignelégier–Glovelier-radalla oli RSG:n liikennettä. SC-yhtiön Saignelégier – La Chaux-de-Fonds -rata tuli fuusiossa CJ:n osaksi. Sittemmin CJ:hin on liitetty muun muassa saintimier'läinen Auto-Transports de l'Erguel -linja-autoyhtiö vuonna 2005.
Toiminta.
CJ:n liikevaihto oli vuonna 2012 30 milj. CHF. Myyntituotot olivat noin 12 milj. CHF eli ne kattoivat noin 40 % kaikista kuluista. Rautatieliikenteen muuttuvat kulut olivat 13,4 milj. CHF. Rautatieverkon ylläpitoon kului 10,5 milj. CHF. Kannattavin liiketoiminta-alue oli meijeriautoliikenne. Henkilöstön määrä oli 151. 
CJ:n junilla tehtiin vuonna 2012 1,4 miljoonaa matkaa ja henkilöliikenteen suorite oli 19 milj. henkilökilometriä. Ajetut reitit olivat vuoden 2012 aikana 1,0 milj. kilometriä. Linja-autoliikenteessä matkustajia oli 0,2 miljoonaa.
Rataverkko.
CJ:n rataverkon pituus on 85 kilometriä. CJ:n rata liittyy teknisesti Transports régionaux neuchâtelois’n (TRN) rataverkkoon La Chaux-de-Fonds’ssa sekä SBB:n rataverkkoon Porrentruyssa. Vaihtoyhteys muiden rautatieyhtiöiden juniin on lisäksi La Chaux-de-Fonds’ssa, Tavannesissa ja Glovelierissä (SBB). Rataverkko on pääosin kapearaiteinen (1 000 mm) ja käyttöjännite on 1,5 kV tasavirtaa.
Juhani Tapaninen

Juhani Tapaninen (s. 14. huhtikuuta 1935 Oulu) on suomalainen muusikko ja fagottipedagogi.
Tapaninen aloitti Radion sinfoniaorkesterin fagotistina vuonna 1960. Hän toimi orkesterin varaäänenjohtajana vuosina 1967-1979, ja vuodesta 1979 alkaen fagottiryhmän äänenjohtajana. Hän jäi eläkkeelle vuonna 1995. Hän toimi myös Savonlinnan oopperajuhlaorkesterissa varaäänenjohtajana ja äänenjohtajana yli 30 vuoden ajan, juhlien perustamisesta aina vuoteen 1997 asti. 
Tapaninen on syntynyt Oulussa ja aloittanut muusikonuransa Oulun varuskuntasoittokunnassa trumpetilla ja tuuballa. Fagotistinura alkoi ranskalaisella fagotilla Aarne Viljavan johdolla, mutta soittimeksi vaihtui varsin pian saksalainen fagotti ja opettajaksi Emanuel Elola. Juhani Tapaninen jatkoi opintoja Wienissä professori Karl Öhlbergerin johdolla. Hän jatkoi vierailujaan Öhlbergerin alaisuudessa aina aktiivityöuransa loppuun saakka. 
Tapaninen opetti mm. Sibelius-akatemiassa, Helsingin konservatoriossa, Vantaan musiikkiopistossa ja useilla musiikkileireillä. Juhani Tapaninen on levyttänyt hänelle itselleen omistetun Kalevi Ahon Fagottikvinteton ja esittänyt teoksen muun muassa IDRS:n konferenssissa Edinburghissa 1980. Hän esiintyi IDRS:n konferenssissa myös vuonna 1984, jolloin hän soitti Paavo Heinisen teoksen Gymel opus 29 fagotille ja ääninauhalle. Hän on myös tehnyt konserttikiertueen Japanissa vuonna 1991. RSO:n levytysten lisäksi Tapaninen on soittanut fagottia esimerkiksi Wigwamin Being-albumilla, Marjatta Meritähden lastenlevyillä ja Topi Sorsakosken levytyksessä Hurmio-tangosta.
Suomen jalkapallomaajoukkue kesäolympialaisissa 1912

Suomen jalkapallomaajoukkue edusti Suomea vuoden 1912 olympialaisissa.
Suomi oli taistellut talven 1911–1912 ajan oikeudesta edustaa omaa maataan olympialaisissa ja lopulta siihen oli annettu oikeus. Joukkue aloitti olympiaturnauksen 3–2 jatkoaikavoitolla Italiasta. Seuraavassa ottelussa Suomi kohtasi Venäjän. Ottelu päättyi Suomen 2–1 -voittoon, jonka myötä joukkue eteni välieriin.
Välierissä Suomi kohtasi Ison-Britannian, joka oli hallitseva olympiamestari. Iso-Britannia lepuutti ottelussa joitakin pelaajiaan ja pelaajat varoivat ylimääräistä kontaktia suomalaispelaajien kanssa. Iso-Britannia pyrkikin syöttelypelillä minimoimaan ylimääräisen liikkumisen. Ottelun toisella puolikkaalla Suomi onnistui muutamiin hyviin maalitilanteisiin erityisesti Artturi Nyyssösen ratkaisujen ansiosta.
Fulham

Fulham on kaupunginosa Lontoon Hammersmith and Fulhamin piirissä. Sitä rajoittaa pohjoisessa Chelsea ja etelässä Thamesjoki. Fulham on Lontoon suosituimpia asuinalueita, ja siellä on Lontoon kalliimpia asuinrakennuksia, vaikka vielä 1700-luvulla kaupunginosa oli tunnettu paikkana, johon lontoolaiseliitti tuli juopottelemaan, pelaamaan uhkapelejä ja harjoittamaan prostituutiota. Fulhamin alueella pelaa kaksi Englannin pääsarjan jalkapallojoukkuetta, Fulham FC ja Chelsea FC. Siellä on myös monia puistoja ja monia tunnettuja ravintoloita.
100 Greatest Beatles Songs

100 Greatest Beatles Songs on musiikkijulkaisu Rolling Stonen vuonna 2010 julkaisema lista, jossa lehden toimitus listasi mielestään maailman menestyneimmän rock-yhtyeen, The Beatlesin 100 parasta kappaletta.
Lista.
Kappaleen sijoituksen ja nimen perässä mainitaan sulkeissa kappaleen pääasiallinen tekijä ja laulaja, albumi jolla kappale on alun perin julkaistu ja kappaleen julkaisuvuosi.
Grammen kone

Grammen kone, Grammen kehä, Grammen magneetto, tai Grammen dynamo on ensimmäinen teollisuudessa laajemmin käytetty tasavirtageneraattori, joka on nimetty belgialaisen keksijänsä Zénobe Grammen mukaan. Grammen kone voi toimia sekä tasavirtaa kehittävänä generaattorina että sähkömoottorina.
Michael Faradayn esiteltyä sähköilmiöitä koskevat lakinsa sähkögeneraattoreiden kehitystä tehtiin monella taholla. Tulokset olivat hyötysuhteen osalta niin heikkoja, että taloudellista toimintaa ei juuri syntynyt. Vuonna 1860 A. Pacinott esitteli rengasankkurin, jota Gramme sitten paransi. 
Grammen generaattori esiteltiin 1871 Pariisissa. Tätä tehokkaaksi osoittautunutta generaattoria alettiin heti valmistaa. Vuonna 1872 Siemens julkisti oman generaattorinsa, jota kutsuttiin rumpugeneraattoriksi. Rumpurakenteella saatiin käämivyyhtien molemmat sivut hyötykäyttöön. Vuonna 1873 Gramme esitteli dynamoitaan teollisuusnäyttelyssä Wienissä. Hänen apulaisensa H. Fontaine yhdisti vahingossa kahden dynamon johdot toisiinsa. Kun höyrykone alkoi pyörittää toista dynamoa, toinenkin lähti pyörimään. Gramme ymmärsi tämän vahingon seurausten merkityksen: dynamosta oli tullut moottori, joka oli silloisia moottoreita tehokkaampi. Jo samassa näyttelyssä hän hyödynsi tätä esittelemällä dynamo-moottoriparia siten, että dynamo oli kahden kilometrin päässä pientä vesiputousta pyörittävästä moottorista. Gramme pystyi esittelemään sekä tehokkaan sähkömoottorin että sähkönsiirron kauempaa. Tätä pidetään käytännöllisen sähkötekniikan alkuna.
Luvattu maa (täsmennyssivu)

Luvattu maa on nimitys Kanaaninmaalle, jonka Jumala "Raamatun" mukaan lupasi Abrahamille ja tämän jälkeläisille. Alempana on luetteloitu sanan muita merkityksiä.
Franco Maria Malfatti

Franco Maria Malfatti di Monte Tretto (13. kesäkuuta 1927 Rooma – 10. joulukuuta 1991 Rooma) oli italialainen poliitikko ja toimittaja, joka oli useita kertoja maansa hallituksen jäsenenä sekä toimi myös Euroopan komission puheenjohtajana.
Taustat.
Malfatti oli Ranskan kuninkaan Filip IV:n ja hänen puolisonsa Johanna Navarralaisen jälkeläinen. Hän oli keskeinen jäsen Italian kristillisdemokraattisen puolueen johdossa, jossa hän toimi mm. poliittisen toimiston päällikkönä sekä muissa merkittävissä tehtävissä.
Poliittisen toiminnan ohessa hän toimi mm. kustannusyhtiö 5 Lunen johdossa sekä "Popolo-" ja "Discussione"-lehtien päätoimittajana. Lisäksi hän kirjoitti kristillisdemokraattisen puolueen muihinkin lehtiin kuten "Per l'Azione", "Cronache Sociali" ja "Nuove Cronache".
Poliittinen ura.
Malfatti valittiin ensimmäisen kerran Italian parlamenttiin Perugia-Terni-Rietin vaalipiiristä vuonna 1958. Hänen valittiin uudelleen vuosien 1963, 1968, 1972, 1976, 1979, 1983 ja 1987 vaaleissa, joten hän oli vielä kuollessaan edustajainhuoneen jäsen.
Malfatti toimi Italian opetusministerinä (1973–1978), valtiovarainministerinä (1978–1979) ja ulkoasiainministerinä (1979–1980).
Hän oli myöskin Euroopan komission kolmas presidentti vuosina 1970–1972, jolloin hän erosi virastaan noustuaan ministerin virkaan Italiassa. Vuonna 1980 hän oli Italian valtuuskunnan johtajana Euroopan parlamentissa. 
Poliittisesti Malfatti oli ajatuksissaan ja toimissaan lähellä Aldo Moron ryhmittymää. 
Malfatti oli eräs Bilderberg-ryhmän kokouksiin osallistujista.
Perhe.
Malfatti oli naimisissa markiisitar Franca Spinolan kanssa.
Hänen perheensä lahjoitti hänen laajan ja merkittävän kirjastonsa Perugian yliopistolle.
Malfattin muistoksi on perustettu tiedekeskus Cintro Studi Politici e Sociali F. M. Malfatti.
Kymmenottelun Suomen-mestaruuskilpailut 1915

Kymmenottelun Suomen mestaruudesta kilpailtiin Kuopiossa 28. - 29. elokuuta 1915. Samassa yhteydessä ratkaistiin mestaruus myös tunninjuoksussa ja köydenvedossa. Otteluun ilmoittautui vain 7 urheilijaa ja näistäkin kolme jäi pois. Kilpailut alkoivat lauantai-iltana klo 18 sateisen ja kylmän sään merkeissä, sunnuntaina oli jo selkeää ja kohtalaisen lämmintä.
Kymmenottelun lopputulokset.
Lajit taulukoitu järjestyksessä: 100 metriä, 110 m aidat, 400 metriä, 1 500 m, pituus, korkeus, seiväs, kuula, keihäs, kiekko.
Niemi ja Lindqvist kaatoivat aitajuoksussa kumpikin 3 aitaa ja jäivät näin ollen lajissa pisteittä.
Tunninjuoksu.
Köydenveto mestaruuden saavutti "Osmon Ukot", joka voitti Riennon kaksi kertaa. Kansalliset kilpailut 1 500 metrin matkalla voitti Riennon E. Pitkänen 4.28,7 ja 5 000 metrillä Albin Stenroos 16.08,4.
Marcello Fiasconaro

Marcello Fiasconaro (s. 19. heinäkuuta 1949 Kapkaupunki, Etelä-Afrikka) on italialainen keskimatkan juoksija. Fiasconaro juoksi 800 metrin maailmanennätyksen 1.43,7 Milanossa 27. kesäkuuta 1973. Hän saavutti hopeamitalin 400 metrillä ja pronssia 4 × 400 metrin viestijuoksussa Euroopan-mestaruuskisoissa Helsingissä vuonna 1971.
Marcellon isä Gregorio oli toisessa maailmansodassa italialainen lentäjä, joka ammuttiin alas Itä-Afrikassa, josta hän joutui sotavankeuteen Etelä-Afrikkaan. Sodan jälkeen hän jäi asumaan Etelä-Afrikkaan, avioitui paikallisen eteläafrikkalaisen kanssa. Asuinpaikkana heillä oli Kapkaupunki. Siellä heille syntyi Marcello-poika. Isä-Gregoriosta tuli sittemmin musiikin professori Kapkaupungin yliopistoon.
Marcello Fiasconaron ensimmäinen urheiluharrastus oli rugby, jossa hän saavuttikin paikallista menestystä. Hän oli vahva ja nopea rugbyn pelaaja. Valmentaja havaitsi hänen juoksijanlahjansa Marcellon ollessa 20-vuotias. Hän voitti Etelä-Afrikan sen hetkisiä huippunimiä kuten Danie Malanin 400 metrillä. Vuonna 1970 Marcello juoksi Potchefstroomissa, jossa paikalla oli italialainen naiskiekonheittäjä Carmelo Rado. Rado kuuli Marcellon italialaistaustasta, ja hän ilmoitti asiasta italialaisille urheilujohtajille. Tilanne oli otollinen, koska Etelä-Afrikan urheilijoilla ei ollut vallitsevan apartheid-politiikan vuoksi mahdollisuutta osallistua kansainvälisiin suurkilpailuihin, kuten olympialaisiin.
Italialaiset kutsuivat hänet Italiaan, jossa hän voitti Italian 400 metrin mestaruuden ajalla 45,7, joka oli samalla uusi Italian ennätys. Isänsä italialaistaustan perusteella hän sai nopeasti Italian kansalaisuuden ja oli valmis osallistumaan samana vuonna EM-kisoihin Helsingissä. Hän saavutti hopeaa 400 metrillä ajalla 45,49, joka säilyi Italian ennätyksenä kymmenen vuoden ajan vuoteen 1981. Viestissä hän juoksi ankkurina Italian pronssille. Seuraavana talvena hän juoksi sisähallissa uuden 400 metrin ME:n ajalla 46,1.
Varsin pian Marcello Fiasconaro huomasi lahjansa viittaavan enemmän kahden kierroksen eli 800 metrin juoksuun. Niinpä hän siirsikin ME:n nimiinsä Milanon kuuluisalla Arena-stadionilla. Tuloksena oli aika 1.43,7, joka siirsi historiaan Peter Snellin helmikuussa 1962 tekemän ja olympiavoittajien Ralph Doubellin lokakuussa 1968 Meksikon olympialaissa ja Dave Wottlen kesällä 1972 sivuaman ME:n 1.44,3 kuudella kymmenyksellä. Fiasconaro oli osoittanut valmiutensa juoksemalla kotona Etelä-Afrikassa saman päivän aikana 400 metriä 46,1 ja 800 metriä 1.44,7. Hänellä oli Etelä-Afrikassa myös kovia vastuksia, kuten 1 000 metrin ME:n nimiinsä ottanut Daniel Malan ja Dick Broberg.
Fiasconaron uralle jalkavaivat tuottivat ongelmia. Niinpä hän ei voinut osallistua vuoden 1976 Montrealin olympialaisiin. 
Hän palasi urheilu-uransa jälkeen Etelä-Afrikkaan, jossa hän elää Johannesburgin alueella. Siellä hän toimii Italian konsulina.
Varsinaiset katkat

Gammaridae on katkojen lahkoon kuuluva äyriäisheimo, johon kuuluu noin 20 sukua ja useita satoja lajeja pohjoisen pallonpuoliskon merissä ja sisävesissä eläviä, yleensä 1–2 senttimetrin mittaisia äyriäisiä. Suomessa esiintyy kahdeksan sukuun "Gammarus" kuuluvaa lajia, joista kuutta tavataan Itämeressä ja kahta sisävesissä.
Kajaanin Hymy

Kajaanin Hymy oli kajaanilainen pesäpallon erikoisseura. Hymy oli Kajaanin Pallokerhon ja Sotkamon Jymyn naisjoukkueiden yhdistelmäjoukkue ja se pelasi kaksi kautta toiseksi korkeimmalla sarjatasolla Ykköspesiksessä ja kolme kautta, 1999-2001, pääsarjassa Superpesiksessä. Hymyn toiminnasta vastasi myös Sotkamon Jymyn miesjoukkueen taustaseura SuperJymy Oy. 
Historia.
Seura pelasi ensimmäiset vuotensa Hiukan pesäpallostadionilla, sillä Kajaanin pesäpallokentällä ei ollut vaadittavaa hiekkatekonurmea. Hiekkatekonurmi valmistui kuitenkin heinäkuussa 2000, minkä jälkeen seura siirtyi pelaamaan kotikaupunkiinsa.
Kauden 2001 päätteeksi Hymy putosi pääsarjasta ensin Ykköspesikseen ja tämän jälkeen Suomensarjaan. Joukkue nousi kuitenkin takaisin ylös, voittaen kauden 2004 päätteeksi Ykköspesiksen ja sai sarjapaikan Superpesikseen, jonka seura kuitenkin luovutti Sotkamolle. Junioreissa seura saavutti B-tyttöjen SM-hopeaa kaudella 1999.
Palkinnot ja huomionosoitukset.
Palkitut.
Vuoden tulokas:
Viestijuoksun Suomen-mestaruuskilpailut 1915

Viestijuoksun Suomen-mestaruuskilpailut 1915 olivat kuudennet viestijuoksun Suomen-mestaruuskilpailut. Kilpailut käytiin Helsingissä Eläintarhan urheilukentällä 19.–20. kesäkuuta 1915 Helsingin IFK:n järjestäminä. Kilpailuissa juostiin myös naisten 100 metrin henkilökohtainen mestaruuskilpailu.
Miehet.
Miehet 5 × 2 000 metriä.
3 000 metrin piirienvälisen joukkuejuoksun voitti Helsinki, toisena Finlands Svenska Gymnastik- och Idrottsförbund
Bukarestin rauha (1913)

Bukarestin rauhansopimus oli 10. elokuuta 1913 allekirjoitettu rauhansopimus, joka päätti toisen Balkanin sodan. Sodassa Bulgaria oli sotinut yksinään Serbiaa, Romaniaa ja Kreikkaa vastaan, jotka olivat olleet sen liittolaisia aiemmin käydyssä ensimmäisessä Balkanin sodassa Osmanien valtakuntaa vastaan. Bulgaria ei ollut hyväksynyt turkkilaisilta vallattujen alueiden jakoa ensimmäisen sodan jälkeen, mutta kärsi tappion toisessa sodassa. Bukarestin rauhassa Makedonian pohjois- ja keskiosat annettiin Serbialle ja eteläosat Kreikalle sekä eteläinen Dobrudzha Romanialle. Bulgaria sai pitää pienen osan Makedoniasta sekä pätkän Egeanmeren rannikkoa, mukaan lukien Alexandroúpolin satamakaupungin.
Myös Osmanien valtakunta osallistui toiseen Balkanin sotaan, mutta sen kanssa Bulgaria solmi erillisen Konstantinopolin rauhansopimuksen 29. syyskuuta 1913.
Selfie

Selfie tai itseiskuva tarkoittaa henkilön omasta itsestään ottamaa valokuvaa. Tyypillisesti selfie otetaan älypuhelimella tai verkkokameralla ja julkaistaan jossakin sosiaalisen median palvelussa. Selfiet otetaan usein nopeasti, ja ne saattavat olla epäselviä tai kuvakulmaltaan vinoja. Kuvat jaetaan usein yhteisöllisten viestimien kautta, esimerkiksi Instagramissa, Facebookissa tai Twitterissä. Selfiet ovat usein vapaamuotoisia kuvia, jotka otetaan pitämällä kameraa omassa kädessä tai peilin kautta kuvaamalla. Tavallisesti kuvassa esiintyy vain valokuvaaja itse. Usean henkilön pikamuotokuvia sanotaan "ryhmäselfieiksi" tai "frendsieksi".
Oxfordin sanakirjat valitsi "selfien" vuoden 2013 englanninkieliseksi sanaksi. Sanakirjojen mukaan sanaa "selfie" on käytetty englannin kielessä 2000-luvun alusta lähtien. "Selfie" on lyhennetty ja johdettu sanasta "selfportrait" (omakuva).
Puheenaihe.
"Selfie" on ollut suosittu puheenaihe mediassa vuosina 2013–2014. 
Kotuksen blogissa ja Helsingin Sanomissa ehdotettiin 2014 sanan suomenkieliseksi vastineeksi sanaa ”meitsie”. Se viittaa sanaan "meitsi", jota käyttäessään puhuja haluaa kiinnittää muiden huomion omaan toimintaansa. "Meitsi"-sanan sivusävy viittaa myös oman toiminnan kommentoinnin kehumiseen, minkä vuoksi sitä saatetaan käyttää ilmaisemaan itseironiaa. ”Meitsien” käyttökelpoisuuteen on vedottu juuri siksi, että kyse on jollain tapaa itseironisista kuvista, omakuvista joita puhuja ei ota aivan tosissaan ja joille hän voi itsekin vähän naureskella. 
Englantilaisen lastensuojelujärjestön NSPCC:n johtajan mukaan hälyttävä määrä nuoria oli soittanut vuonna 2014 järjestön ylläpitämään lasten ja nuorten palvelunumeroon ulkonäköhuolten vuoksi. Johtaja arvelee, että soittomäärien nousu on yhteydessä sosiaalisen median ja selfieiden suosion kasvuun.
Sosiaalisen median omakuvissa rakennetaan myös itsetuntoa, koska ihmisen identiteetti rakentuu sosiaalisessa vuorovaikutuksessa. Asiantuntija toteaa, että identiteetti ei kuitenkaan voi olla pelkät selfie-kuvat tai ulkonäkö, vaan tärkeää on myös se, mitä muuta ympärillä, reaalimaailmassa on.
Varusteet.
Selfie-kulttuuriin liittyy oleellisesti kuvien jakaminen sosiaalisessa mediassa. Siksi niitä otetaan älypuhelimilla ja tableteilla, ei niinkään kameralla. 
Jotta kuva-alaan mahtuisi riittävästi ympäristöä tai kavereita, puhelin saatetaan haluta viedä kauemmaksi kuin käsivarren mitan päähän. Tähän tarkoitukseen on kehitetty selfiekeppi, jossa pitkän varren päässä on laitteisto, joka mahdollistaa kameran etälaukaisun.
Turvallisuus.
Selfieitä otetaan myös korkeissa tai muuten vaarallisissa paikoissa, mistä on aiheutunut kuolemantapauksia muun muassa putoamisten vuoksi.
Party and play

Party and play (PNP tai PnP) tai chemsex on tiettyihin päihteisiin liittyvä ilmiö ja käsite, johon kuuluu stimuloivan huumeen nauttiminen ja sitä seuraava intensiivinen, tunti- tai jopa vuorokausien taukoamaton seksi ryhmissä, pareissa tai virtuaalisesti. PnP-harrastajat hakevat samanmielistä seuraa tätä nimenomaista tarkoitusta varten. Merkittävimmät PnP-alakulttuuriin yhdistettävät huumeet ovat metamfetamiini ja crack. PnP-harrastajat käyttävät tehokkaasti hyväkseen sosiaalista mediaa, jossa on syntynyt verkostoja ja applikaatioita jotka edesauttavat PnP-henkisen seuran (ja asiaan kuuluvien huumeiden) löytämistä.
PnP käsitteenä liittyy usein, muttei ainoastaan, alakulttuuri-ilmiönä miesten väliseen seksiin.
Bernardo Johannes Bahlmann

Bernardo Johannes Bahlmann (s. 10. joulukuuta 1960 Visbek) on saksalaissyntyinen, Brasiliassa toimiva roomalaiskatolinen piispa. Hän liittyi fransiskaaneihin 4. lokakuuta 1991 ja sai pappisvihkimyksensä 12. heinäkuuta 1997. Hänet nimitettiin Óbidosin prelaatiksi 28. tammikuuta 2009, ja piispaksi vihkiminen seurasi 9. toukokuuta. Pääkonsekraattorina toimi Felix Genn, jota avustivat Martinho Lammers ja Heinrich Timmerevers. 
Bahlmann asetettiin virkaansa prelaattina 23. toukokuuta 2009. Hän sai 9. marraskuuta 2011 nimityksen Óbidosin piispaksi.
Constantin Prezan

Constantin Prezan (27. tammikuuta 1861 Butimanu – 27. elokuuta 1943 Bukarest) oli romanialainen sotapäällikkö, joka toimi Romanian armeijan ylipäällikkönä ensimmäisen maailmansodan loppuvaiheessa.
Prezan suoritti sotilaskoulutuksensa Romaniassa ja Ranskassa. Hän palveli aluksi Romanian pääesikunnassa ja myöhemmin kuningas Ferdinand I:n adjutanttina. Kun Romania liittyi ensimmäiseen maailmansotaan elokuussa 1916 ympärysvaltojen puolelle, Prezan nimitettiin komentamaan neljättä armeijaa, joka hyökkäsi Itävalta-Unkarille kuuluneeseen Transylvaniaan. Arthur Arz von Straussenburgin komentama Itävalta-Unkarin ensimmäinen armeija kuitenkin ajoi lokakuun alkuun mennessä romanialaiset takaisin Karpaattien yli ja seuraavan vuoden aikana itävaltalaiset ja saksalaiset valtasivat suurimman osan Romaniasta. Prezan nimitettiin joulukuussa 1916 pääesikunnan päälliköksi ja vuotta myöhemmin myös asevoimien ylipäälliköksi, kun kuningas Ferdinand luopui ylipäällikkyydestä. Pian sen jälkeen Romania joutui solmimaan keskusvaltojen kanssa raskaan aselevon ja Bukarestin rauhansopimuksen.
Romania liittyi uudelleen sotaan hieman ennen sen päättymistä 10. marraskuuta 1918 ja miehitti seuraavana vuonna Transylvanian. Prezan jatkoi ylipäällikkönä aina vuoteen 1920. Kuningas Kaarle II:n valtaistuimelle nousuun vuonna 1930 liittyneen poliittisen kriisin yhteydessä Prezan kutsuttiin vielä takaisin palvelukseen ja ylennettiin sotamarsalkaksi. Kuningas antoi hänelle tehtävän muodostaa maahan uusi hallitus, missä hän ei kuitenkaan onnistunut. Hän vetäytyi pian sen jälkeen eläkkeelle.
Alejandro Fernández Feo-Tinoco

Alejandro Fernández Feo-Tinoco (6. syyskuuta 1908 – 17. syyskuuta 1987) oli venezuelalainen roomalaiskatolinen piispa. Hänet vihittiin papiksi 25. lokakuuta 1931 ja nimitettiin San Cristóbal de Venezuelan hiippakunnan johtoon 23. huhtikuuta 1952. Piispaksi vihkiminen seurasi 24. elokuuta. Pääkonsekraattorina toimi Armando Lombardi, jota avustivat Lucas Guillermo Castillo Hernández ja Rafael Ignacio Arias Blanco. 
Feo-Tinoco osallistui Vatikaanin toiseen kirkolliskokoukseen. Hän jäi eläkkeelle 26. lokakuuta 1984.
Tervaleiju

Tervaleiju ("Artamus minor") on leijujen heimoon kuuluva varpuslintu.
Levinneisyys.
Tervaleijua tavataan suuressa osassa Australiaa. Lajia pidetään paikallisesti yleisenä ja sen kannankehitys on vakaa. Se on luokiteltu elinvoimaiseksi.
Sven Petter Dahlbeck

Sven Petter Gerhard Dahlbeck (3. lokakuuta 1822 Raahe – 9. tammikuuta 1890 Helsinki) oli suomalainen opettaja ja ammattiopetuksen uudistaja.
Dahlbeckin vanhemmat olivat tullinhoitaja Pehr Gerhard Dahlbeck ja Anna Brita Gadelius. Hän pääsi ylioppilaaksi 1841, opiskeli Saksassa, toimi sitten opettajana Turun teknillisessä reaalikoulussa 1850-1854 ja vuodesta 1874 Helsingin ammattikoulussa. Dahlbeck toimitti 1853-1854 "Teknisk Tidskrift" -lehteä ja 1855 mallilehteä käsityöläisille. Hän myös kirjoitti ahkerasti lehtiin nimimerkillä ”"-k"”. Dahlbeckin julkaisema kirjanpidon oppikirja "Kort lärobok uti enkel bokföring, till skolornas och allmänhetens tjenst" (1876) käännettiin suomeksi. Hän oli jäsen 1856 asetetussa komiteassa, joka pyrki edistämään koti- ja tehdasteollisuutta, mihin liittyen hän muun muassa esitti suunnitelman teknillisen opetuksen uudistamiseksi. Siihen sisältyivät iltakoulut käsityöläisille, erikoisopetus teknillisissä reaalilukioissa ja yliopiston yhteydessä toimiva teknologinen opisto. Viimeksi mainittua vastusti muun muassa J. V. Snellman eikä se saanut muutenkaan kannatusta. Vuoden 1858 asetuksessa toteutettiin silti monia Dahlbeckin ajatuksia, mikä merkitsi käännettä Suomen ammattiopetuksen historiassa.
Dahlbeckin puoliso vuodesta 1863 oli Augusta Rosina Wahlström (k. 1929).
Schweizerische Südostbahn

Schweizerische Südostbahn (lyhenne SOB) on sveitsiläinen rautatieyhtiö. Se toimii Keski- ja Itä-Sveitsissä. SOB kotipaikka on Sankt Gallen. SOB:n omistajia ovat liittovaltio (36 %), Sankt Gallenin, Schwyzin, Zürichin, Thurgaun ja Appenzell Ausserrhodenin kantonit (yhteensä noin 31 %), kunnat ja hallintoalueet (18 %) sekä yksityiset osakkeenomistajat (15 %).
Historiaa.
Nykyinen Schweizerische Südostbahn aloitti toimintansa 1.1.2002 Bodensee-Toggenburg-Bahn-yhtiön (BT) ja vanhan SOB:n yhdistyessä. Vanha Schweizerische Südostbahn oli aloittanut vuonna 1890 Wädenswil–Einsiedeln-yhtiön (WE) ja Zürich–Gotthardbahn-yhtiön (ZGB) fuusiossa.
Toiminta.
SOB:n liikevaihto oli vuonna 2012 141 milj. Sfr. Myyntituotot olivat noin 38 milj. Sfr. Yhtiön henkilöstökulut olivat noin 54 milj. Sfr. Henkilöstön määrä oli 494 vuonna 2012. 
SOB:n junilla tehtiin vuonna 2012 13,2 miljoonaa matkaa ja henkilöliikenteen suorite oli 202 milj. henkilökilometriä. Ajetut reitit olivat vuoden 2012 aikana 3,5 milj. kilometriä. 
Rataverkko.
SOB:n rataverkon pituus on 113 kilometriä. Rataverkko on normaalilevyinen (1 435 mm) ja käyttöjännite on 15 kV, 16,7 Hz AC. SOB:n rata liittyy monin paikoin (Romanshorn, Sankt Gallen, Wattwil, Rapperswil, Wädenswil, Arth-Goldau) SBB:n verkkoon, ja SOB ajaa ison osan hoitamastaan liikenteestä SBB:n radoilla.
Markus Dürager

Markus Dürager (s. 20. helmikuuta 1990) on itävaltalainen alppihiihtäjä, joka edustaa USC Altenmarkt/Zauchensee -seuraa. 
Alppihiihdon maailmancupissa Dürager kilpaili ensimmäisen kerran Kvitfjellissä maaliskuussa 2011. Ensimmäiset maailmancupin pisteensä hän saavutti Kitzbühelin syöksylaskussa tammikuussa 2012 oltuaan 30:s. Kymmenen parhaan joukkoon hän sijoittui ensimmäisen kerran Bormion syöksylaskussa joulukuussa 2013 oltuaan kymmenes. Toisen kerran hän sijoittui kymmenenneksi Kitzbühelin supersuurpujottelussa tammikuussa 2014.
L. Fabritius Memorial – Åbofemman

L. Fabritius Memorial – Åbofemman on vuosittain Turussa Metsämäen raviradalla järjestettävä kansainvälinen 5-vuotiaiden kylmäveristen ravihevosten suurkilpailu.
Kilpailu on nimetty Turun Hippoksen vuonna 1894 perustaneen eläinlääkärin ja hevoskasvattajan Ludvig Fabritiuksen (1854–1933) mukaan. Sen edeltäjänä oli vuosina 1987–2007 järjestetty L. Fabritius -muistoajo, joka vuonna 2007 sai rinnalleen pohjoismaisille kylmäverisille tarkoitetun Åbofemmanin. Vuotta myöhemmin kilpailut yhdistettiin.
L. Fabritius -muistoajo kilpailtiin 1600 metrin matkalla tasoitusajona. Nykyinen kilpailu juostaan autolähetyksellä 2 100 metrin matkana. Vuoden 2013 L. Fabritius Memorial – Åbofemman jouduttiin peruuttamaan, kun mukaan oli ilmoitettu ainoastaan viisi hevosta.
Conrad Pridy

Conrad Pridy (s. 17. heinäkuuta 1988) on kanadalainen alppihiihtäjä, joka edustaa Whistler Mountain Ski Club -seuraa. 
Alppihiihdon maailmancupissa Pridy kilpaili ensimmäisen kerran Lake Louisessa marraskuussa 2011. Ensimmäiset maailmancupin pisteensä hän saavutti Garmisch-Partenkirchenin syöksylaskussa tammikuussa 2012 oltuaan 25:s. Se on myös toistaiseksi hänen paras sijoituksensa maailmancupissa.
Järjetön rakkaus

Järjetön rakkaus on suomalaisartisti Jesse Kaikurannan kappale hänen ensimmäiseltä, "Vie mut kotiin" -studioalbumilta. Sen julkaisi Universal Music albumin toisena singlenä 14. syyskuuta 2012. Kaikuranta osallistui kappaleella vuoden 2012 Syksyn sävel -kilpailuun ja voitti sen. Kappaleelle on tehty myös musiikkivideo, joka julkaistiin videopalvelu YouTubessa 2. marraskuuta 2012. Videon on ohjannut Elias Koskimies.
”Järjetön rakkaus” sijoittui singlelistalla parhaimmillaan 16:nneksi ja latauslistalla kuudenneksi. Se oli parhaimmillaan myös soitetuin radiokappale.
Bélapaïsin luostari

Bélapaïsin luostari ("Bellapáisin luostari", , , ) on entinen luostari, joka sijaitsee Bélapaïsin kylässä Kyproksen saaren pohjoisosassa.
Bélapaïsin luostarin perusti keskiajalla 1200-luvulla premonstratenssien veljeskunta. Luostarin nimi on peräisin ranskan kielestä ja tarkoittaa ”Rauhan luostaria”. Se on antanut nimensä koko Bélapaïsin kylälle. 1300-luvulla rakennettiin luostarin piha korkeine kaariholveineen sekä gallerioineen.
Luostari on rakennettu Pentadáktylos-vuoriston pohjoisrinteeseen. Rakennuskokonaisuus edustaa goottilaista arkkitehtuuria. Luostari on nykyisin lähes kokonaan raunioitunut. Vain sen kirkko on säilynyt. Kirkon salissa järjestetään nykyisin konsertteja. Salin takaseinässä olevat luodinreiät ovat peräisin brittisotilaiden ampumaharjoitteluista.
Menesjärvi

Menesjärvi (, ) on järvi Inarissa Lemmenjoen itäpuolella. Järven läpi virtaa Menesjoki, joka laskee Paatariin. Sen laajuus on vanhempien tietojen mukaan 7,5 km². Järviwikin mukaan sen laajuus on 6,323 km². Se kuuluu Paatsjoen vesistöön.
Järven rannalla sijaitsee Menesjärven kylä.
Farmi (televisiosarja Nelosella)

Farmi on suomalainen tositelevisiosarja, jonka ensimmäinen jakso esitettiin Nelosella 3. helmikuuta 2014. Ohjelman juontajana toimii Ellen Jokikunnas. Sarjassa seurataan kahdentoista ihmisen pärjäämistä 50 päivän ajan maatilalla, jossa mikään ei ole muuttunut sataan vuoteen. Kaikista pisimpään maatilalla pärjännyt sai palkinnoksi 30 000 euroa. Ohjelmaformaatin kehittäjänä on toiminut ruotsalainen Strix-yhtiö ja se on nähty jo yli 40 maassa.
Ensimmäinen tuotantokausi.
Ensimmäinen tuotantokausi esitettiin Nelonen-kanavalla 3. helmikuuta 2014 alkaen. Farmin voitti 22-vuotias Sanni. Farmin kilpailijoina olivat:
Pöllisen möhläyksiä

Pöllisen möhläyksiä oli "Metsälehdessä" vuosina 1950–1969 julkaistu sarjakuva, jota piirsi metsänhoitaja ja pilapiirtäjä Aarno Liuksiala. Nelikuvaiset sarjakuvastripit olivat paljolti lehden lukijoiden ideoihin perustuvia. Yksittäisiä strippejä ehti ilmestyä noin 800.
Sarjakuvan päähenkilö Pöllinen on hölmöläisten kaltainen hahmo, joka muun muassa ymmärtää kielikuvat ja muut sanonnat kirjaimellisesti. Kun joku moittii häntä huonon kirveen ostamisesta ja kehottaa ”purkamaan kaupan”, Pöllinen lähtee sorkkaraudan kanssa panemaan kirveen myynyttä kaupparakennusta matalaksi.
Vuonna 1955 tehtiin Pöllis-aiheesta lyhytfilmi "Metsä-Eemeli ja Pöllinen". Se oli sarjakuvan hahmoihin perustuva opetuselokuva metsänhoidosta. Siinä poika lukee illalla "Pöllistä", ja yöllä sarjakuvahahmot heräävät eloon pojan unissa. Filmin alussa nähdään Aarno Liuksiala piirtämässä. Käsikirjoittajana toimi Liuksiala ja kuvaajana Sulo Tammilehto.
Bobby Jones (koripalloilija, 1956)

Bobby Jones (s. 2. maaliskuuta 1956) on yhdysvaltalainen aktiiviuransa lopettanut koripalloilija.
Jones edusti suomalaista Tampereen Pyrintöä kaudella 1980–1981 saavuttaen SM-hopeaa. Hän pelasi kymmenessä ottelussa 20,4 pisteen ja 13,5 levypallon keskiarvoilla.
Vickers Vincent

Vickers Vincent on brittiläisvalmisteinen kaksitasoinen ja potkurikäyttöinen monikäyttöinen sotilaslentokone, joka oli varustettu Bristol Pegasus -tähtimoottorilla. Kone oli kolmipaikkainen ja varustettu avo-ohjaamolla. Kiinteä laskeutumisteline oli muotosuojin varustettu.
Konetyypin kehitys.
Tyyppiä edelsivät sekä Fairey IIIF että Westland Wapiti. Vincent suunniteltiin niiden korvaajaksi, koska ne olivat konetyyppeinä ehtineet vanheta. Todellisuudessa ne kumpikin palvelivat aina vuoteen 1941 saakka, Wapiti jopa vuoteen 1944 RAAF:ssa. Prosessointi eli modifiointi aloitettiin suhteellisen varhain, vuonna 1932: muuttamalla Vildebeest Mk.I -torpedokone monikäyttöiseksi versioksi. Aloitteen tästä teki Britannian ilmailuministeriö.
Vincent I -tyypin 191 koneyksilöä valmistettiin heinäkuun 1934 ja lokakuun 1936 välillä, huomioiden mukaan Vildebeest-tyypin koneiden muunnokset. Koneita palveli 12 eri laivueessa.
Konetyypin käyttö.
Koneita käytettiin vielä toisen maailmansodan sytyttyä monissa Kansainyhteisön maissa. Britannian kuninkaallisten ilmavoimien ohella tyyppi oli käytössä niin Intiassa, Lähi-idässä, Itä-Afrikassa kuin Uudessa-Seelannissakin. Kone ei ollut edeltäjiään nopeampi (enin nopeus oli 229 km/h), mutta kykeni kantamaan huomattavasti suuremman asekuorman: 499 kg. Tämä seikka selittyy sillä, että alkulähtökohtana koneen rakenteelliselle suunnittelulle oli ollut torpedolentokone.
Lumirakentaminen Suomessa

Lumirakentaminen tarkoittaa rakentamista, jossa materiaalina käytetään lunta, jäätä ja näiden yhdistelmiä. Ammattimainen lumi- ja jäärakentaminen alkoi Pohjois-Suomen matkailuyrityksissä vuonna 1997, kun ensimmäiset lumihotellit valmistuivat Kemiin ja Saariselälle. Talvella 2013–2014 lumimajoitusta on edellisten lisäksi myös Kittilässä, Muoniossa, Rovaniemellä ja Sinettässä. Suomessa on kehitetty sekä lumirakentamisen tekniikkaa ja innovaatioita että panostettu alan koulutukseen ja tutkimukseen.
Materiaalista.
Ammattimaisessa lumirakentamisessa käytetään rakennusmateriaalina lunta, jäätä ja/tai sohjoa. Lunta on yleensä käsiteltävä eli tiivistettävä lujemmaksi, jotta siitä saataisiin turvallista ja kestävää rakennusainesta. Sohjoa tai vettä käytetään laastina, kun yhdistetään lunta ja jäätä. Yleisön käyttöön tarkoitetuilta lumirakennuksilta vaaditaan aina rakennuspiirustukset ja -lupa. Lumirakennuksen on myös läpäistävä rakennustarkastus ennen sen käyttöönottoa. Rakennelmaa on seurattava käytön ajan (tarkastukset ja mittaukset).
Rakenteesta.
Lumirakentamisessa käytetään yleensä luonnonlunta tiheämpää ja lujempaa tekolunta. Lumimateriaali tiivistyy mekaanisesti käsittelemällä ja lämpötilan vaikutuksesta (mitä kylmempi ilma, sitä tiiviimpää lunta). Tiivistyessä lumikiteet kiinnittyvät lujemmin tosiinsa ja kosteus leviää tasaisemmin lumimassaan. Lumi tiivistyy myös omasta painostaan. Sulamisen ja painumisen aiheuttamaa rakennekuormitusta ja vetojännitystä vähennetään kantavilla puristusrakenteilla (seinä, torni, muuri, kaari, holvi, kupoli). Halutun muotoisia rakennuselementtejä tehdään myös valumuoteilla (betonikasetit, vanerit, pellit). Muurit ja seinämät tehdään liukuvaluna. Ikkunat ja erikoismuodot tehdään paineilmatäytteisillä joustokangasmuoteilla, jotka tyhjennetään ja poistetaan heti lumen kovetuttua.
Tiheydestä.
Luonnonlunta (tiheys 100–200 kg/m3) voidaan käyttää turvallisesti alle 1,5 metriä korkeisiin kasamaisiin seinämiin ja veistoksiin. Luonnonlunta tiivistetään lisää polkemalla (150–300 kg/m3), kasaamalla (200–300 kg/m3), lingolla tai seulakauhalla (300–400 kg/m3), toistamalla edellisiä vaiheita (400–600 kg/m3) tai lisäämällä edellisten vaiheiden toistamisen lisäksi lumen määrään 2–5 prosenttia vettä (800 kg/m3). Tekolumesta (tiheys 300–400 kg/m3) voidaan sellaisenaan rakentaa turvallisesti alle 5-metrisiä holveja tai kaarimaisia torniseiniä. Tekolunta tiivistetään lisää joko polkemalla (350–500 kg/m3), lingolla tai seulakauhalla (400–500 kg/m3), toistamalla edellisiä vaiheita (500–700 kg/m3) tai lisäämällä edellisten vaiheiden toistamisen lisäksi lumeen vettä (800 kg/m3). Tavoiteltava ja turvallinen ammattimaisen lumirakennelman tiheys on 400–800 kg/m3.
Harrastelijoiden lumirakennelmia voidaan tehdä kaivamalla luonnonlumikasoihin luolia tai kasaamalla muoteilla tehdyistä kuutioista kupolimaisia igluja.
Aiheesta muualla.
https://arkki.ramk.fi/RAMK/julkaisutoiminta/Julkaisut/RAMK%20C27_Lumi_ja_jaarakentamisen%20ohjekirja.pdf
All Off

All Off (tyyliteltynä ALL OFF) (オール・オフ）on japanilainen vaihtoehtorockyhtye. Yhtye on perustettu vuonna 2004.
Giovanni Bargiggia

Giovanni Bargiggia (24. marraskuuta 1876 Lacchiarella – 11. huhtikuuta 1946) oli italialainen roomalaiskatolinen piispa. Hänet vihittiin papiksi 9. kesäkuuta 1900 ja nimitettiin Caltagironen hiippakunnan johtoon 14. maaliskuuta 1927. Piispaksi vihkiminen seurasi 24. huhtikuuta. Pääkonsekraattorina toimi Eugenio Tosi, jota avustivat Giovanni Mauri ja Giovanni Rossi.
Bargiggia sai 6. heinäkuuta 1937 nimityksen Vigevanon piispaksi, jona hän toimi, kunnes kuoli 69-vuotiaana virassa.
Nalle (täsmennyssivu)

Nalle voi viitata muun muassa seuraaviin:
Fiktiivisiä hahmoja:
Henkilöitä:
Superraskas vesi

Superraskas vesi (tritiumoksidi, T2O tai 3H2O) on vettä, jossa kahden tavallisen vetyatomin sijaan on kaksi tritiumia. Superraskas vesi on radioaktiivista. Se on vaarallista hengitettynä sekä nieltynä ruoan tai juoman mukana. Superraskas vesi on myös syövyttävää.
Superraskasta vettä käytetään joskus lääketieteellisissä tutkimuksissa merkkiaineena. Sen avulla voi myös selvittää viinin iän, koska tritiumin määrä puolittuu 12 vuodessa.
Kaarlo Anttinen

Kaarlo Erkki Kustavi Anttinen (synt. Andersin, 10. maaliskuuta 1915 Kuopio – 21. kesäkuuta 2005 Kankaanpää) oli suomalainen ratsastaja ja upseeri.
Kuopion Lyseosta ylioppilaaksi vuonna 1935 kirjoittanut Anttinen valmistui upseeriksi 1938 ja palveli sen jälkeen Mikkelissä Kenttätykistörykmentti 3:ssa sekä Ratsastavassa patterissa, jonka riveissä hän osallistui talvisotaan. Jatkosodassa Anttinen toimi aluksi Ratsastavan patterin päällikkönä Itä-Karjalassa 1941–1942 ja sen jälkeen Kevyt patteristo 12 komentajana. Rauhan tultua hän palveli muun muassa Ypäjälla Hevoshuoltokoulussa sekä myöhemmin Pääesikunnassa komentotoimiston päällikkönä, josta tehtävästä Anttinen jäi eläkkeelle vuonna 1965 everstiluutnanttina.
Anttinen oli 1950-luvulla Suomen parhaita kenttäratsastajia. Hän osallistui Locarno-ratsunsa kanssa vuoden 1956 kesäolympialaisten Tukholmassa järjestettyihin ratsastuskilpailuihin mutta joutui keskeyttämään sekä kenttäratsastuksen yksilö- että joukkuekisan. 
Armeijan palveluksesta erottuaan Anttinen toimi aluksi Suomen Ravirenkaan puheenjohtajana sekä myöhemmin sen seuraajaksi perustetun Suomen Hippoksen ensimmäisenä toimitusjohtajana yhdessä Yrjö Heiskasen kanssa vuosina 1973–1974. Hänet tunnettiin myös ravihevosten kasvattajana. Anttinen oli Suomen Hippoksen kunniajäsen kuolemaansa saakka.
Ilja Tsymbalar

Ilja Vladimirovitš Tsymbalar (, , 17. kesäkuuta 1969 Odessa, Neuvostoliitto – 28. joulukuuta 2013 Odessa, Ukraina) oli venäläinen jalkapalloilija. Hän oli keskikenttäpelaaja, joka osasi tehdä myös maaleja. Hän oli FK Tšornomorets Odessan kasvatti. Hän edusti Ukrainan maajoukkuetta kolmesti ja Venäjän joukkuetta 28 kertaa. Vuonna 2010 hän oli FK Šinnik Jaroslavlin valmentajana. Hän menehtyi sydänsairauteen.
Ilja Tsymbalar edusti Odessan joukkueita (Tšornomorets, Dynamo, SKA) vuodesta 1986 vuoteen 1993. Näissä hän pelasi 194 ottelua ja teki 27 maalia. (Alemman sarjan Dynamon tilastot eivät ole luvussa mukana.) Vuosina 1993–1999 hän pelasi Moskovan Spartakissa 146 ottelua tehden 42 maalia. Vuonna 2000 hän pelasi Moskovan Lokomotivissa kymmenen ottelua ilman maalia. Kahtena seuraavana vuonna hän menestyi nousevan dagestanilaisen FK Anži Mahatškalan joukkueessa 16 ottelun verran tehden maalin. Tämän jälkeen hän siirtyi valmennustehtäviin.
Lindesbergin kirkko

Lindesbergin kirkko () on kirkkorakennus Lindesbergin kunnan keskustaajama Lindesbergissä Ruotsissa. Se on rakennettu soraharjulle Lindesjön-järven rannalle. Kirkon historia alkaa 1300-luvulta, jolloin sistersiläismunkit rakensivat paikalle ensimmäisen kirkon. 1600-luvulla Lindesberg sai kaupunginoikeudet ja paikkakunta alkoi kasvaa, jolloin kirkko alkoi vähitellen käydä pieneksi. Vuonna 1658 rakennettiin sivulaivat ja pidennettiin keskiosaa järven suuntaan.
Ensimmäinen kaupungin tulipalo oli vuonna 1644 ja sillä kertaa kirkko onnistuttiin pelastamaan. Seuraavan kerran tulipalo tuli vuonna 1688, jolloin kirkontorni ja kellot vahingoittuivat ja vasta vuonna 1733 torni korjattiin. Viimeisin, vuoden 1869 tulipalo tuhosi vanhan sisustuksen, mutta hopeat ja kirkonkirjat saatiin siirrettyä turvaan. Vuoteen 1872 mennessä oli kirkko rakennettu uudestaan, siihen tehtiin yksinkertaisempi torni ja katto. Vuosien 1920–1930 restauroinnin aikana tehtiin kirkkoon samanlainen torni, jollainen siellä oli ollut ennen tulipaloa.
Viimeisin iso restaurointi tehtiin vuosina 1976–1977, jolloin siirrettiin saarnastuoli pohjoispuolelta eteläpuolelle, alttaria eteenpäin ja lattiaa alemmaksi.
Ramsbergin kirkko

Ramsbergin kirkko () on kirkkorakennus Ruotsissa Lindesbergin kunnan Ramsbergissa. 1400–1500-luvuilla alueelle alkoi muuttaa väkeä, jotka halusivat sinne myös kirkon. Ensin rakennettiin kappeli, sitten väkimäärän lisääntyessä puukirkko hautausmaineen. Kuninkaalta saatiin lupa uuden kirkon rakentamiseen. Nykyistä kirkkoa alettiin rakentaa vuonna 1787 ja se valmistui vuonna 1790. Sinne mahtuu noin 500 ihmistä.
Vedevågin kirkko

Vedevågin kirkko () on kirkkorakennus Lindesbergin kunnan Vedevågissa Ruotsissa. Kirkko on muodoltaan kahdeksankulmainen ja keskellä on pieni torni. Sieltä puuttuvat melkein kokonaan symbolit ja koristelut.
Historia.
Ruukinpatruuna Eric Cederborgh haki vuonna 1833 lupaa jälleenrakentaa ruukin kirkko, koska hän ei ollut samaa mieltä syistä, jotka olivat johtaneet vuoden 1735 kirkon purkamiseen. Uusi kirkko rakennettiin uudelle paikalle Cederborghin rahoituksella ja tarvikkeilla. Kirkko vihittiin käyttöön vuonna 1837 ja sen omisti Wedevågin ruukki. 1800-luvun loppua kohden mentäessä kirkko autioitui, koska valtionkirkon oheen syntyi vuonna 1858 vapaa lähetysyhdistys. Vuosina 1914–1916 ruukin omistaja David Cable Keiller teetti kirkolle perusteellisen remontin ja toukokuussa 1916 se luovutettiin lahjaksi Linden pastoraatille. 1916 rakennettiin myös puinen kellotapuli. Viimeisimmässä remontissa vuosina 1983–1984 alttari siirrettiin ja rakennettiin uusi sakaristo.
Merano (elokuvateatteri)

Merano oli helsinkiläinen elokuvateatteri Viiskulmassa. Sen toiminta alkoi 19. elokuuta 1928 ja päättyi 11. joulukuuta 1986.
Käsite "Meranon yliopisto" tarkoittaa vaihetta, jolloin elokuvateatterin tiloissa järjestettiin Tampereen yliopiston luentoja ja tenttejä Helsingissä työskenteleville radio-, tv- ja elokuvatyöntekijöille.
Mercure de France

Mercure de France oli ranskalainen kirjallinen aikakauslehti. Se perustettiin nimellä Mercure galant vuonna 1672, ja vuodesta 1724 se ilmestyi nimellä Mercure de France. Se oli hyvin merkittävä tekijä 1700-luvun ranskalaisessa kulttuurielämässä. Ilmestyminen oli 1800-luvun alussa katkolla, ja lopullisesti sen ilmestyminen päättyi 1825.
Myöhemmin samanniminen kirjallisuuslehti on ilmestynyt 1890–1940 ja 1947–1965, ja nykyisin kustannustalo Éditions Gallimardilla on sen niminen kustannusryhmä.
Lehteä ei pidä sekoittaa julkaisuun Mercure du XIXe siècle (1823–1830).
Suomen Ammattivalmentajat SAVAL

Suomen Ammattivalmentajat SAVAL on vuonna 2002 perustettu akavalainen palvelu- ja edunvalvontajärjestö (ammattiliitto) urheiluvalmentajille ja muille valmennustehtävissä toimiville henkilöille. Jäseneksi voi liittyä myös opiskelija tai yrittäjä. SAVALin toiminta keskittyy valmentajien ammatilliseen edunvalvontaan, jäsenpalveluihin, valmentajien ammatillisen koulutuksen kehittämiseen sekä valmentajien yhteiskunnallisen aseman parantamiseen.
SAVAL on Asiantuntijat ja Esihenkilöt ASIAn jäsenyhdistys sekä Akavan ja neuvottelujärjestö Ylemmät Toimihenkilöt YTN:n jäsen ja toimii läheisessä yhteistyössä Suomen Valmentajat ry:n kanssa. Vuoden 2023 alussa SAVALissa oli noin 1 300 jäsentä.
Ruotsin köydenvetomaajoukkue vuoden 1908 kesäolympialaisissa

Ruotsin köydenvetomaajoukkue edusti Ruotsia vuoden 1908 kesäolympialaisissa. Maa sijoittui olympiaturnauksessa neljänneksi.
Olympiaturnaus.
Ruotsi pääsi automaattisesti jatkoon olympiaturnauksen ensimmäiseltä kierrokselta. Turnauksen toisella kierroksella Ruotsi kohtasi Ison-Britannian toisen joukkueen, joka tunnettiin myös nimellä Liverpool Police. Ruotsi hävisi parin pistein 2–0 ja joutui pronssiotteluun. Joukkue ei kuitenkaan ilmestynyt pronssiotteluun, jolloin sen sijoitus oli neljäs.
Peruntinami

Peruntinami ("Nothoprocta taczanowskii") on tinameihin kuuluva lintulaji. Laji elää uhanalaisena Etelä-Amerikassa.
Koko ja ulkonäkö.
Kooltaan peruntinami voi kasvaa noin 36 cm pitkäksi. Yleisväritykseltään lintu on harmaanruskea. Pää on väriltään harmaa ja niska ja selkä punertavan ruskeat. Peruntinamin siivet ovat mustan ruskean ja harmaan kuvioimat. Lajin rinta on väriltään harmaa sekä valkopilkullinen ja vatsa on kellertävän ruskea harmain raidoin. Peruntinamin nokka on pitkähkö ja alaspäin kaartunut.
Levinneisyys ja elintavat.
Peruntinamia tavataan Perusta ja Boliviasta. Sen elinympäristöä ovat pensaikko ja ruohomaat, kivikot sekä pensaikkoiset tai ruohikkoiset metsät. Metsiköt ja pensaikot ovat sille elintärkeitä eikä se menesty viljellyillä alueilla. Tyypillisesti linnun elinympäristöt sijaitsevat noin 2 700–4 000 metrin korkeudessa merenpinnasta. Peruntinamin ravintoa ovat kasvien, erityisesti perunojen, mukulat. Linnun pesimäkausi on keväällä ja syksyllä.
Peruntinamikannan kooksi arvioidaan 2 500–10 000 yksilöä ja sen luokitellaan uhanalaisuusluokitukseltaan vaarantuneeksi lajiksi. Suurin peruntinamikantaa kohtaava uhka on metsästys ja ruohomaiden palot. Metsien hakkuut sen sijaan voivat luoda sille uusia elinympäristöjä.
ReStart (tapahtuma)

ReStart oli syksyisin Kuopiossa järjestettävä yksipäiväinen kristillinen festivaali. Viimeinen ReStart järjestettiin vuonna 2018. Tapahtumapaikkana toimii Kulttuuriareena 44 (Kauppakatu 44). ReStartin järjestäjiä olivat kristilliset järjestöt , ja (sekä Suomen Raamattuopisto vuoteen 2016 saakka). ReStart-tapahtuma perustettiin vuosina 2006-2011 järjestettyjen Älä pelkää -tapahtumien pohjalta.
Älä pelkää -tapahtumat.
Älä pelkää -tapahtuma järjestettiin yhteensä viidesti (2006-2011). Tapahtumapaikkana oli Savon Ammatti- ja aikuisopisto (Presidentinkatu 1). Järjestäjätahoihin kuului Suomen ev. lut. Kansanlähetyksen ja OPKOn lisäksi myös Kuopion evankelisluterilainen seurakuntayhtymä (sekä Suomen Lähetysseura). Vuoden 2011 jälkeen järjestäjätahoissa tapahtui merkittäviä muutoksia, joiden seurauksena tapahtumaa päätettiin jatkaa uudistuneella profiililla ja nimellä. Samalla vaihtui myös tapahtumapaikka.
Antti Palola

Antti Matias Palola (s. 1. toukokuuta 1959 Kaarlela) on suomalainen ammattiyhdistysjohtaja. Hän aloitti STTK:n puheenjohtajana joulukuussa 2013 seuraten tehtävässä Mikko Mäenpäätä. Vuosina 2005–2013 Palola oli Pardian puheenjohtaja.
Palolasta tuli perämies vuonna 1982 ja merikapteeni vuonna 1985. Hän työskenteli kauppa-alusten miehistön jäsenenä vuosina 1977–1982 ja päällystössä vuosina 1982–1996. Palola toimi vuosina 1990–1996 Åbo Navigationsinstitutin tuntiopettajana ja 1996–1998 rehtorina. Vuosina 1998–2005 hän oli Suomen Laivanpäällystöliiton varatoiminnanjohtaja.
Palola on ollut Pardian hallituksen jäsen 1998–2013 ja STTK:n hallituksessa vuodesta 2005. Työeläkevakuutusyhtiö Varman hallituksessa hän on ollut vuodesta 2013 ja vakuutusyhtiö Kalevan hallintoneuvostossa vuodesta 2006. Hän on myös talousneuvoston jäsen vuodesta 2013.
Exeterin tuomiokirkko

Exeterin tuomiokirkko () on anglikaaninen katedraali Exeterin kaupungissa Devonissa Yhdistyneessä kuningaskunnassa.
Katedraalin rakentamisen aloitti piispa William Warelwast. Hänen työtään jatkoi Henry Marshal, jonka aikana laajennettiin kirkkolaivaa.
Pohjoiskatka

Pohjoiskatka ("Gammarus oceanicus") on katkojen lahkoon kuuluva meren rantavesien äyriäinen. Se on yksi viidestä alkuperäisenä Suomen rannikoilla elävästä "Gammarus"-suvun leväkatkalajista. Näitä äyriäisiä on vaikea erottaa toisistaan ilman mikroskooppia. Hiljattain Suomeen on lisäksi levinnyt vieraslajina samaan sukuun kuuluva tiikerikatka ("Gammarus tigrinus").
Pohjoiskatka on parin sentin mittaiseksi kasvava, sivuilta litistynyt (kapea) koukkuselkäinen äyriäinen. Selkäpuoli on sileä, eläin väriltään yleensä vihreän ruskea. Silmät ovat mustat, munuaisen muotoiset. Pohjoiskatka elää Itämeren lisäksi Pohjoisen Atlantin rannikoilla valtameren molemmin puolin.
Megami Tensei

Megami Tensei () on japanilainen roolipelisarja. Sarjan ensimmäinen peli, ", julkaistiin vuonna . Se perustuu vuotta aiemmin ilmestyneeseen Aya Nishitanin samannimiseen romaaniin. Pelisarjalle on myöhemmin alkanut tulla useita spin-off -sarjoja.
Useimmissa peleistä on päähenkilönä hiljainen protagonisti (), jolla ei ole äänitettyä dialogia (lukuun ottamatta joitakin lyhytkestoisia äännähdyksiä) ja jonka persoonallisuus perustuu täysin pelaajan tekemiin valintoihin.
Sarjaan on tehty myös anime-sarjoja sekä manga-sarjakuvia.
Merikatka

Merikatka ("Gammarus salinus") on katkojen lahkoon kuuluva meren rantavesien äyriäinen. Se on yksi viidestä alkuperäisenä Suomen rannikoilla elävästä "Gammarus"-suvun leväkatkalajista. Näitä äyriäisiä on vaikea erottaa toisistaan ilman mikroskooppia. Hiljattain Suomeen on lisäksi levinnyt vieraslajina samaan sukuun kuuluva tiikerikatka ("Gammarus tigrinus").
Merikatka on parin sentin mittaiseksi kasvava, sivuilta litistynyt (kapea) koukkuselkäinen äyriäinen. Selkäpuoli on sileä, eläin väriltään yleensä vihreän ruskea. Silmät ovat mustat, munuaisen muotoiset. Merikatka elää Itämeren lisäksi Atlantin rannikoilla Euroopan pohjoisosassa.
Kaariainen

Kaariainen (ruots. "Kariaijs") on kylä Laitilassa noin 7 kilometriä Laitilan Keskustasta itään. Kaariainen sijaitsee ehkä koko Itä-Laitilan tärkeimmän tien, Kaivolantien varrella, jonka varrella ovat myös Vekka, Ytö, Kaivola ja Pahojoki, ja Kantatie 43:kin on vain noin kolmen kilometrin päässä kylästä. Kaariaisten lähimmät naapurikylät ovat lännessä Vekka ja idässä Ytö.
Kylän arvellaan syntyneen korkeammasta käskystä. Kaariaisissa on ollut asutusta pronssikaudelta lähtien, mikä on päätelty siitä, että siellä on hiidenkiukaita. Neljästä talosta muodostunut Kaariainen esiintyy 1454 muodossa "Kaxijois", 1512 "Kars" ja 1540 "Kariaijs". Nimen taustalla on arvattavasti henkilönimi. Kylän pohjoisosassa on Kaurajärvi (Kaorjärv).
Ryttylän kirkko

Ryttylän kirkko sijaitsee Ryttylän kylässä Hausjärvellä. Kirkko on valmistunut vuonna 1961. Kangasalan urkutehtaan rakentamat urut ovat 9-kertaiset.
Ryttylän rautatieasema on noin 300 metrin päässä kirkolta.
Danny Queck

Danny Queck (s. 17. syyskuuta 1989) on saksalainen mäkihyppääjä. Queck osallistui ensimmäisen kerran mäkihypyn maailmancupin osakilpailuun tammikuussa 2011 Harrachovissa. Parhaimmillaan Queck on sijoittunut maailmancupin osakilpailussa 15:nneksi Sapporossa tammikuussa 2014.